Det svenske forsvar har oplysninger om, at der er fremmed undervandsaktivitet i Stockholms skærgård. Der er derfor iværksat en aktion med fly og helikopter i området.

Det svenske forsvar vil ikke kommentere, hvilken slags undervandsaktivitet der er tale om.

Ifølge forsvarets hjemmeside kommer oplysningerne fra en troværdig kilde, og man har derfor besluttet at gennemføre en operation i området.

- Vi har fartøjer, fly og hjemmeværnet i området. Området er stærkt trafikeret, og derfor er det vigtigt, at vi går ud og informerer om, hvad vi gør, siger det svenske forsvars operationsleder Jonas Wikström ifølge hjemmesiden.

Få kommentarer

Jesper Tengroth, pressemedarbejder i det svenske forsvar, er tavs om, hvad indsatsen mere eksakt går ud på.

- Det kan jeg ikke oplyse om. Kun at det er i Stockholms skærgård, siger han til nyhedsbureauet TT.

Læs også : Svensk ubådsskræk grundlagt i den kolde krig

Han siger dog, at det er "oplysninger, som vi har fået fra en pålidelig kilde" der gør, at mistanken er opstået.

Udenrigsminister er tavs

På spørgsmålet om der er mistanke om noget særligt land eller lande, lyder svaret: Det kan jeg ikke kommentere.

Udenrigsminister Margot Wallström har ikke ønsket at kommentere oplysningerne.

- Jeg kan bekræfte, at udenrigsministeriet er blevet informeret af forsvarsministeriet om den operation, som forsvaret er i gang med. I øvrigt må vi henvise til forsvaret for yderligere, siger hendes pressesekretær John Zanchi.

Det svenske nyhedsbureau TT har også forsøgt at få en kommentar fra forsvarsminister Peter Hultqvist.